Israel Kamakawiwoʻole

Israel Kaʻanoʻi Kamakawiwoʻole ofte kalt Bruddah Iz eller bare IZ, (født 20. mai 1959, død 26. juni 1997) var en musiker fra Hawaii som døde bare 38 år gammel. Han ble først berømt da hans album Facing Future kom ut i 1993 med en medley av sangene «Over the Rainbow» og «What a Wonderful World», som senere var med i mange filmer, reklamer og TV-programmer. 

Kamakawiwoʻole fikk kallenavnet «The Gentle Giant» (Den snille kjempen) av sine beundrere. Han ble alltid beskrevet som en glad og positiv mann, og han var mest kjent for sin kjærlighet for sitt land og for folket på Hawaii. Gjennom sitt spill på ukulele og hans blanding med andre musikkformer (som jazz og reggae) ble Kamakawiwoʻole en av de største musikere i hawaiisk musikkhistorie i 1990-årene. 

 Tidlige år 

Israel Kaʻanoʻi Kamakawiwoʻole ble født på øya Niʻihau av foreldrene Henry Kaleialoha Naniwa og Evangeline Leinani Kamakawiwoʻole. Han flyttet til øya Oʻahu da han var ganske ung, og ble oppdratt i samfunnet i Kaimuki på utkanten av Waikīkī, hvor hans foreldre møttes og ble gift. Han begynte å spille musikk sammen med sin eldre bror Skippy i en alder av 11 år, mens han vokste opp med de store hawaiiske musikerne, Peter Moon, Palani Vaughn og Don Ho. 

Som 13–14-åring flyttet han til Makaha på Hawaii. Der møtte han Louis «Moon» Kauakahi, Sam Gray, og Jerome Koko. Sammen med sin bror Skippy dannet de bandet Makaha Sons of Niʻihau. Fra 1976 til 1980 oppnådde gruppen stor popularitet på Hawaii og det kontinentale USA, og ga ut fem suksessfulle albumer. 

I 1982 døde hans bror Skippy Kamakawiwoʻole av hjerteinfarkt. Samme år giftet Iz seg med sin barndomskjæreste Marlene og ikke lenge etter fikk de en datter som fikk navnet Ceslieanne «Wehi».

 Musikkarrièren 
I 1990, ga han ut sitt første solo album Kaʻano, som vant priser for Contemporary Album of the Year og Male Vocalist of the Year fra det Hawaiʻi Academy of Recording Arts (HARA). Albumet Facing Future ble gitt ut i 1993 og blir ansett som hans beste album. Albumet inneholder blant annet medleyen «Somewhere Over The Rainbow/What a Wonderfull World», og sanger som «Hawaii 78», «White Sandy Beach of Hawaii», «Maui Hawaiian Man», og «Kaulana Kawaihae». Facing Future debuterte på 25. plass på Billboard Top Pop Catalogue chart. 26. oktober 2005 ble albumet Facing Future det første albumet fra Hawaii som solgte til platina. Totalt har det solgt over 1 millioner eksemplarer i USA.

I 1994 ble Iz stemt frem som årets underholder av HARA.

I 1997 ble Iz igjen stemt frem av HARA på det årlige Nā Hōkū Hanohano awards for Male Vocalist of the Year, Favorite Entertainer of the Year, Album of the Year og Island Contemporary Album of the Year. På grunn av sykdom måtte han selv følge med på seremonien fra et sykehusrom.

 Død 
I sitt siste år var han blitt svært overvektig, og på et tidspunkt veide han 343 kg og hadde en høyde på 1,88 m. Han hadde flere sykehusopphold, men døde av vektrelatert åndedrettssykdom 26. juni 1997 klokken 12.18 i en alder av 38 år.

Det hawaiiske flagget sto på halv stang da hans begravelse pågikk 10. juli 1997. Hans koa-trekiste ble lagt i hovedbygningen på Honolulu, slik at folket kunne komme og se ham. Over 10 000 mennesker kom til begravelsen hans. Asken hans ble spredd i Stillehavet på Mākua Beach 12. juli 1997.

 Diskografi 
 Studioalbum 
 1990: Ka ʻAnoʻi
 1993: Facing Future
 1995: E Ala E
 1996: N Dis Life

 Samlingsalbum 
 1998: IZ in Concert: The Man and His Music
 2001: Alone in IZ World
 2007: Wonderful World
 2011: Somewhere Over the Rainbow: The Best of Israel Kamakawiwoʻole

 Referanser 

 Eksterne lenker 




 http://starbulletin.com/97/07/10/news/story3.html 

Kategori:Sangere fra USA
Kategori:Personer fra Honolulu County i Hawaii